text: Skov i flammer vest for Billund
  30 april 2011 kl. 15.22
  Et skovområde i Hejnsvig vest for Billund hærges lørdag aften fortsat af en brand.
  Brandvæsnet har forsat ikke kontrol med skovbrand, der nu har hærget, hvad der svarer til 400 fodboldbaner.
  Sydøstjyllands Politi oplyste lørdag aften, at der fortsat ikke var kontrol over branden, der indtil videre har hærget et areal på 200 hektar, hvilket svarer til 400 fodboldbaner.
  TV SYDs udsendte måtte af sikkerhedshensyn holde sig i flere kilometers afstand fra branden. 
  Brandfolk fra Billund og Grindsted har foreløbigt bremset ilden i vestlig retning ved Billundvej, der i kraft af sin størrelse bruges som et brandbælte.
  I østlig retning er branden efterhånden nået igennem skovområdet og ser ifølge politiet ud til at tage af.
  Mod syd ser det dog fortsat ud til, at branden breder sig, og politiet vil derfor sende et fly på vingerne, som skal skabe overblik over flammernes vandren.
  Politiet oplyser, at branden på nuværende tidspunkt ikke er til fare for hverken mennesker eller dyr. Den nærliggende Gyttegård Golf Klub er blevet evakueret.
  